Esbjerg: It-virksomheden IT Relation med base i Herning har gennem de seneste år udvidet sine aktiviteter over hele Danmark, og nu har den hastigt voksende virksomhed været på opkøb i Esbjerg for at styrke sin position i Syddanmark.

Således har IT Relation netop overtaget Esbjergs største it-virksomhed Mentor IT A/S på Lindevej i Sædding.

Det oplyser Mentor IT i en mail til sine under kunder og samarbejdspartnere, ligesom Mentor IT i en meddelelse annoncerer overtagelsen på firmaets LinkedIn-profil.

Mentor IT er primært en serviceforretning med fokus på salg af såkaldte Cloud og Service-ydelser som Managed Service Provider. Mentor IT beskæftiger 25 medarbejdere, der er fordelt på kontorer i Esbjerg og Vejle og varetager alt fra avancerede cloudløsninger til support på brugerniveau.

I meddelelsen på LinkedIn hedder det desuden, at opkøbet for IT Relation er et naturligt skridt for at styrke positionen i Syddanmark, samt at man med overtagelsen af Mentor IT har erhvervet en veldreven virksomhed med meget kompetente medarbejdere.